የመጀመሪያው ታዳጊ አትሌቶች ስልጠና ማኑዋል
የአትሌቲክስ
ስፖርት እና ኢትዮጵያ ሊነጣጠሉ የማይችሉ የአንድ ሳንቲም ሁለት ገጽታዎች መሆናቸው ይታወቃል። ነገር ግን ስፖርቱ ለዘመናት ይከወን የነበረው በልምድ መሆኑ ውጤታማነቱ ከጊዜው ጋር እየተራመደ አለመሆኑ በባለሙያዎች ይጠቆማል። በስፖርቱ ተተኪዎችን ለማፍራት እንዲሁም ውጤታማነትን ለማረጋግጥ ሲባልም ትኩረቱን በታዳጊዎች ላይ ያደረገ ሳይንሳዊ ስልጠና መስጠት አስፈላጊ ሆኖ ተገኝቷል። ማሰልጠኛ
ማዕከላት ከተበራከቱ እና ታዳጊዎች ላይም ትኩረት ከተደረገ በኋላም ግን የሚፈለገውን ውጤት ለማስመዝገብ አልተቻለም። በእኩል ደረጃ በሚገኙት ማዕከላት እንዲሁም ፕሮጀክቶች የሚታየው አፈጻጸምም የተለያየ መሆኑ ተረጋግጧል። ለዚህም እንደ ምክንያት የሚነሳው ስልጠናው ወጥ ባልሆነና በተዘበራረቀ መልኩ የሚሰጥ በመሆኑ ነው። ለዚህም የኢትዮጵያ አትሌቲክስ ፌዴሬሽን፤ የታዳጊ አትሌቶች አትሌቲክስ ስፖርት ስልጠና ማኑዋል አዘጋጅቷል። ይህ የስልጠና ማኑዋልም በሃገሪቷ የመጀመሪያ ሲሆን፤ ዕድሜያቸው ከ14-17 ለሆናቸው ታዳጊዎች የተዘጋጀ ነው። ይህም
ማለት በፕሮጀክቶች፣ ማሰልጠኛ ማዕከላት እንዲሁም አካዳሚዎች ውስጥ ለሚሠለጥኑ ታዳጊዎች የሚያገለግል ነው። ሰነዱን መሰረት አድርጎ መሥራትም በትክክለኛ ዕድሜ ላይ የተመሰረተ፣ ወጥነትና ተመጋጋቢነት ያለውን ስልጠና ለመስጠት የሚረዳ ይሆናል። በዕድሜ እርከን ከማሰልጠን ባሻገርም ያለ ዕድሜ የሚመጣን ጉዳት ለመከላከል የሚያግዝ ይሆናል። የበርካታ ሃገራት ተሞክሮ የተጠናቀረበት ማኑዋሉ፤ ምልመላን፣ የዕድሜ ልየታን፣ የስልጠና መስክ መረጣን፣ ስልጠናን፣ ምዘናን እንዲሁም ሽግግርን ያካተተ ነው። በፌዴሬሽኑ የፕሮጀክት፣ ማዕከላት፣ የአካዳሚ፣ ክለቦች እንዲሁም ብሄራዊ ቡድንና ማናጀሮች ስልጠና ዋና አስተባባሪ ዶክተር ይልማ በርታ ሰብሳቢነት በተዘጋጀው በዚህ ማኑዋል ላይም አሰልጣኞች እና ከፌዴሬሽኑ የተወጣጡ ባለሙያዎች ተሳትፎ አድርገውበታል። በኢትዮጵያ ለመጀመሪያ ጊዜ በተደራጀ መልኩ በተዘጋጀው የማኑዋል ማስተዋወቂያ መርሐ ግብር ላይም፤ ወጥ ስልጠና በመስጠት ውጤታማ መሆን እንደሚቻል በአዘጋጆቹ ተጠቁሟል። ባለድርሻ አካላት በተገኙበትም በመጽሐፍ መልክ ስለተዘጋጀው ማኑዋል ገለጻ ተደርጓል። የአሰላ ከተማ የታዳጊ ፕሮጀክት ጣቢያ አሰልጣኝ ሳሙኤል ዳኜ፤ የማኑዋሉ መዘጋጀት በታዳጊዎች ስልጠና ላይ ከፍተኛ አስተዋጽኦ እንደሚያበረክት ይገልጻል። ከዚህ
ቀደም እንደሚታወቀው አሰልጣኞች ስልጠናውን ለአትሌቶች ይሰጡ የነበረው በራሳቸው ዘይቤ ነው። የማኑዋሉ ዝግጅት ግን ስልጠናውን ለይቶ በታዳጊዎቹ ዕድሜ ልክ በመስጠት ለማብቃት የሚያስችል ይሆናል። ታዳጊዎን ማሰልጠን ፈታኝ ሲሆን፤ ከምልመላው ጀምሮ የሚሳተፉበትን የስፖርት ዓይነት በመለየት አሠልጥኖ ለሌሎች ማቀበልን የሚጠይቅ ሥራም ነው። በመሆኑም የማኑዋሉ ዝግጅት ስልጠናውን ከመደገፉም ባሻገር በዕድሜ ጉዳይም አነጋጋሪ የሆነውን ችግር ሊፈታ የሚችል እነደሆነ እምነቱን ያንጸባርቃል። በደቡብ ክልል የሚገኘው የሃገረ ሰላም አትሌቲክስ ማሰልጠኛ ማዕከል አሰልጣኝ መሰለ አበረ፤ ማኑዋሉ እጅግ አስፈላጊ መሆኑን ይጠቁማል። ማኑዋሉ
ከዚህ ቀደም ተዘጋጅቶ ቢሆን እስከአሁንም አሰልጣኞች ሥራቸውን በአግባቡ ያከናውኑ ነበር። ከዚህ የተሻለ ውጤት ለማስመዝገብም ይቻል ነበር፤ ይህ ባለመኖሩ ግን አሰልጣኞች ያላቸውን ነገር በትክክል ማሳየት እንዳልቻሉ ያስረዳል። ስልጠና የሚጀምረው ከታች ሆኖ ሳለ እንደ ሃገር የዕድሜን ጨምሮ በርካታ ችግሮች በስልጠናው ላይ ይስተዋላሉ። በመሆኑም የማኑዋሉ ዝግጅት ከችግሮቹ መካከል ጥቂቱን የሚያቃልል ይሆናል። ሰልጣኞች በዕድሜያቸው የሚገቡ ከሆነም ተገቢውን ስልጠና በመውሰድ ውጤታማ መሆን ይችላሉምም ወደ ተለያዩ ክልሎች እና ትምህርት ቤቶች ወርዶ መሥራት የሚቻል ከሆነ ደግሞ የተሻለ ነገር ለማስመዝገብ ይቻላል። ማኑዋሉ ለመዘጋጀት ምክንያት የሆነው አሰልጣኞች ካላቸው ክህሎት በተጓዳኝ እገዛ እንዲያደርግላቸው እንዲሁም ከተለመደው ባሻገር በስፖርታዊ ስልጠና ታዳጊዎቻቸውን እንዲያዘጋጁ ለማድረግ በሚል መሆኑን፤ በኢትዮጵያ አትሌቲክስ ፌዴሬሽን የስልጠና ጥናትና ምርምር የሥራ ሂደት መሪ አቶ ሳሙኤል ብርሃኑ ይገልጻሉ። ከዚህ ቀደም ፌዴሬሽኑ በተለያዩ ፕሮጀክቶች ላይ ባደረገው ቅኝት አብዛኛዎቹ ስኬታማ እንዳልሆኑ ለመታዘብ ተችሏል። ችግሩም ትክክለኛ እና ወጥ የሆነ የማሰልጠኛ ማኑዋል የሌላቸው በመሆኑ ነው። አብዛኛዎቹ ተመልማዮች በሚገባቸው ስልጠና ላይ አለመሆናቸውንም ይጠቁማሉ። በስፖርቱ
የተሻለ ውጤት ለማስመዝገብ እንደሚረዳ የታመነበት ማኑዋሉ፤ ከውጭ ሃገራት ልምድ ከመውሰድ ባለፈ በሃገሪቷ በተደረገው ዳሰሳ ላይ መሰረት ተደርጎ የተዘጋጀ መሆኑንም ያስረዳሉ። በመሆኑም በአቋራጭ አትሌቶችን በተለያዩ ውድድሮች ላይ በማሳተፍ ውጤት ለማግኘት የሚደረገውን አካሄድም ይቀርፋል። ይህም በፕሮጀክት የሚሠለጥኑ ታዳጊዎች ላይ ትኩረት በማድረግ አትሌቶች እንደየመስካቸው እንዲሠለጥኑ በማድረግ ነው። ማኑዋሉ
ውጤታማ እንደሚያደርግ የታመነበት ቢሆንም ጊዜ እንደሚያስፈልግ የሥራ ሂደት መሪው አያይዘው ይጠቅሳሉ። ከአትሌቶችም ባሻገር አሠልጣኞች ማኑዋሉን ተረድተው ስልጠናውን መስጠት እንዲችሉ እየተሠራ ይገኛል። ከውጭ ሃገራት ከሚመጡ ዓለም አቀፍ አሰልጣኞች ባሻገርም ኢትዮጵያዊያን ሙያተኞች በየደረጃው የሃገር ውስጥ የአሰልጣኞች የሙያ ማሻሻያ ስልጠና እንዲያገኙ ይደረጋል። በየጊዜው ለሚቀየሩና ለሚከለሱ ነገሮችም ራሳቸውን እንዲያበቁ በማገዝ ከሌላው ዓለም እኩል እንዲራመዱ እንደሚደረግም ያስረዳሉ።አዲስ
ዘመን  ግንቦት 1/2011በብርሃን
ፈይሳ